fremsat den 26. november 2019(1)\n(anmodning om præjudiciel afgørelse indgivet af Cour d’appel (Chambre du conseil) (appeldomstolens voteringskammer, Luxembourg))\n(anmodning om præjudiciel afgørelse indgivet af rechtbank Amsterdam (retten i første instans i Amsterdam, Nederlandene))\n»Præjudiciel forelæggelse – politisamarbejde og retligt samarbejde i straffesager – rammeafgørelse 2002/584/RIA – europæisk arrestordre – udstedende judiciel myndighed – anklagemyndighedens uafhængighed – europæisk arrestordre udstedt af en fransk anklagemyndighed – anklagemyndighed, der på den ene side er ansvarlig for strafforfølgning og på den anden side for kontrollen af, at betingelserne for udstedelsen af den europæiske arrestordre er overholdt, og at udstedelsen heraf er forholdsmæssig – kravet om, at der skal findes et effektivt retsmiddel mod afgørelsen om at udstede en europæisk arrestordre, som en anklagemyndighed har vedtaget«\n1. Domstolen står atter over for en række anmodninger om præjudiciel afgørelse, hvorved det ønskes oplyst, om anklagemyndigheden (i Den Franske Republik i dette tilfælde) kan betegnes som en »udstedende judiciel myndighed« i forbindelse med en europæisk arrestordre som omhandlet i artikel 6, stk. 1, i rammeafgørelse 2002/584/RIA (2).\n2. Den tvivl, som en domstol i Luxembourg (sag C-566/19 PPU) og en ret i Nederlandene (sag C-626/19 PPU) har rejst, vedrører især den fortolkning, der skal anlægges af Domstolens dom i OG og PI-sagen (Anklagemyndighederne i Lübeck og i Zwickau) (3).\n3. Den samme tvivl er blevet rejst med hensyn til anklagemyndigheden i Sverige (sag C-625/19 PPU) og i Belgien (sag C-627/19 PPU), i hvilke sager jeg også afgiver mit forslag til afgørelse i dag.\n4. Selv om mit udgangspunkt fortsat er det, som jeg gjorde gældende i forenede sager OG (Anklagemyndigheden i Lübeck) og PI (anklagemyndigheden i Zwickau) (4) samt i PF-sagen (Litauens øverste anklager) (5), må jeg her beskæftige mig med fortolkningen af førnævnte dom samt af en dom af 9. oktober 2019 (6) i en lignende sag.\n5. Jeg henviser til gengivelsen af femte, sjette, ottende og tiende og tolvte betragtning til og artikel 1 og 9 i rammeafgørelsen, som fremgår af forslaget til afgørelse i OG og PI-sagen (Anklagemyndighederne i Lübeck og i Zwickau).\nB. National ret. Code de procédure pénale (7)\n6. Artikel 30 i kapitel Ia (»Justitsministerens beføjelser«) under afsnit I (»Myndigheder, der har beføjelse til at føre strafferetspolitik, rejse tiltale og give instruktioner«) i strafferetsplejelovens bog I bestemmer:\n»Justitsministeren fører den af regeringen fastsatte strafferetspolitik og sikrer, at den anvendes ensartet på hele Republikkens område.\nI denne forbindelse udsteder justitsministeren generelle instruktioner til den offentlige anklagemyndigheds embedsmænd.\nJustitsministeren kan ikke udstede retningslinjer til embedsmændene i enkeltsager.\nHvert år offentliggøres en rapport om anvendelsen af den af regeringen fastsatte strafferetspolitik, hvori der gøres rede for betingelserne for gennemførelsen af denne politik og de generelle instruktioner, der er udstedt i henhold til andet afsnit. Denne rapport sendes til Parlamentet og kan give anledning til debat i Nationalforsamlingen og i Senatet.«\n7. Artikel 36 i afdeling 2 (»Beføjelser for statsadvokaten ved appeldomstolene«) i kapitel II under førnævnte afsnit I i bog I bestemmer:\n»Statsadvokaten [ved appeldomstolene] kan pålægge de offentlige anklagere ved skriftlige instruktioner tilføjet sagsakterne at indlede eller lade indlede retsforfølgning eller forelægge den kompetente retsinstans sådanne skriftlige begæringer, som statsadvokaten finder nyttige.«\nII. Tvisterne og de præjudicielle spørgsmål\nA. Sag C-566/19 PPU\n8. Den 24. april 2019 udstedte vicestatsadvokat ved tribunal de grande instance de Lyon (retten i første instans i Lyon, Frankrig) en europæisk arrestordre med henblik på retsforfølgning indledt mod JR.\n9. Ved afgørelse af 19. juni 2019 bestemte chambre du conseil du tribunal d’arrondissement (kredsdomstolens voteringskammer) i Luxembourg, at JR skulle udleveres til de franske myndigheder.\n10. JR iværksatte appel til prøvelse af denne afgørelse ved den forelæggende ret og nedlagde, for så vidt som det er relevant for sagen, påstand om annullation af den europæiske arrestordre, fordi den myndighed, der havde udstedt den, ikke er en »judiciel myndighed« som omhandlet i rammeafgørelsens artikel 6, stk. 1. JR anførte, at den franske anklagemyndighed kan blive underlagt indirekte instruktioner fra den udøvende magt, hvilket er en indgriben, som ville stride mod de kriterier, som Domstolen har fastlagt på området.\n11. På denne baggrund har Cour d’appel (Chambre du conseil) (appeldomstolens voteringskammer, Luxembourg) besluttet at forelægge Domstolen følgende præjudicielle spørgsmål:\n»Kan den franske anklagemyndighed ved den forundersøgelsesret eller domstol i Frankrig, som har kompetence i medfør af denne stats lovgivning til at udstede en europæisk arrestordre, anses [for] den udstedende judicielle myndighed i den selvstændige betydning af dette begreb i artikel 6, stk. 1, i [rammeafgørelsen] i en situation, hvor den, samtidig med at den formodes at kontrollere, at betingelserne for udstedelsen af den europæiske arrestordre er overholdt, og at undersøge, hvorvidt udstedelsen heraf er forholdsmæssig, henset til omstændighederne i straffesagen, er den myndighed, som varetager den strafferetlige forfølgning i samme sag?«\nB. Sag C-626/19 PPU\n12. Den 27. marts 2019 udstedte anklagemyndigheden ved tribunal de grande instance de Tours (retten i første instans i Tours, Frankrig) en europæisk arrestordre med henblik på retsforfølgning indledt mod YC, som blev anholdt i Nederlandene den 5. april 2019.\n13. Rechtbank Amsterdam (retten i første instans i Amsterdam, Nederlandene), som skal træffe afgørelse om fuldbyrdelsen af den europæiske arrestordre, har forelagt Domstolen følgende præjudicielle spørgsmål:\n»1) Kan en anklagemyndighed, som deltager i forvaltningen af retsplejen i den udstedende medlemsstat, som handler uafhængigt ved udøvelsen af sine opgaver i direkte forbindelse med udstedelsen af en europæisk arrestordre, og som har udstedt en europæisk arrestordre, anses for udstedende judiciel myndighed som omhandlet i artikel 6, stk. 1, i [rammeafgørelsen], når en dommer i den udstedende medlemsstat har prøvet betingelserne for at udstede en europæisk arrestordre og navnlig dennes forholdsmæssighed forud for denne anklagemyndigheds faktiske afgørelse om at udstede den europæiske arrestordre?\n2) Såfremt det første spørgsmål besvares benægtende: Er kravet om, at anklagemyndighedens afgørelse om at udstede en europæisk arrestordre og navnlig dennes forholdsmæssighed som omhandlet i præmis 75 i [OG og PI-dommen (Anklagemyndighederne i Lübeck og i Zwickau)] skal kunne gøres til genstand for en retssag, der fuldt ud overholder de krav, der er forbundet med en effektiv domstolsbeskyttelse, opfyldt, når den eftersøgte person efter sin faktiske overgivelse har adgang til en procedure, i hvilken det for en dommer i den udstedende medlemsstat kan gøres gældende, at den europæiske arrestordre er ugyldig, og denne dommer bl.a. prøver, om afgørelsen om at udstede den europæiske arrestordre var forholdsmæssig?«\n14. Sag C-566/19 indgik til Domstolen den 25. juli 2019, og den forelæggende ret havde ikke anmodet om, at Domstolen skulle undergive forelæggelsen den præjudicielle hasteprocedure.\n15. Sag C-626/19 PPU indgik til Domstolen den 22. august 2019. På grund af frihedsberøvelsen af YC, som blev vedtaget i hovedsagen, anmodede den forelæggende ret Domstolen om at undergive forelæggelsen den præjudicielle hasteprocedure.\n16. Domstolen bragte hasteproceduren i anvendelse med hensyn til begge sager og forenede dem med henblik på en samlet behandling og domsafsigelse.\n17. JR, den franske og den nederlandske regering, statsadvokaturen i Luxembourg, den nederlandske anklagemyndighed og Kommissionen har indgivet skriftlige indlæg.\n18. Retsmødet blev afholdt den 24. oktober 2019 samtidig med retsmøderne i sag C-625/19 PPU og sag C-627/19 PPU. JR, YC, XD, ZB, anklagemyndigheden i Luxembourg, anklagemyndigheden i Nederlandene, den nederlandske, den franske, den svenske, den belgiske, den finske, den spanske, den italienske og Irland samt Kommissionen deltog i retsmødet.\n19. Med de to anmodninger om præjudiciel afgørelse ønskes det oplyst, om den franske anklagemyndighed er en »udstedende judiciel myndighed« som omhandlet i rammeafgørelsens artikel 6, stk. 1. Begge anmodninger har rejst dette spørgsmål ud fra forskellige synspunkter:\n– Den luxembourgske ret ønsker oplyst, om den franske anklagemyndighed opfylder betingelsen om uafhængighed, som skal gøre sig gøre sig gældende for en myndighed, der udsteder en europæisk arrestordre.\n– Den nederlandske ret forudsætter som udgangspunkt, at den franske anklagemyndighed er uafhængig, men har rejst tvivl om, hvorvidt de europæiske arrestordrer, som denne myndighed kan udstede, underkastes domstolsprøvelse.\n20. Som nævnt er disse spørgsmål opstået i forbindelse med en tvivl, som OG og PI-dommen (Anklagemyndighederne i Lübeck og i Zwickau) har givet anledning til hos de forelæggende retter, navnlig idet det i nævnte dom fastslås, at begrebet »den udstedende judicielle myndighed« som omhandlet i artikel 6, stk. 1, »ikke omfatter […] anklagemyndigheder, der risikerer direkte eller indirekte at blive underlagt individuel styring eller instruktion fra den udøvende magt« (8).\n21. Således må det afgøres:\n– om den franske anklagemyndighed er en uafhængig institution, således som enhver judiciel myndighed, der udsteder en europæisk arrestordre, skal være (sag C-566/19).\n– såfremt dette spørgsmål besvares bekræftende, om domstolsprøvelsen af betingelserne for at udstede en europæisk arrestordre kan finde sted inden den »faktiske afgørelse« fra den anklagemyndighed, som udsteder den (det første spørgsmål i sag C-626/19 PPU).\n– om det, såfremt denne prøvelse skal ske gennem en retssag til prøvelse af anklagemyndighedens afgørelse, er tilstrækkeligt, at denne retssag kan anlægges, når udleveringen har fundet sted (det andet spørgsmål i sag C-626/19 PPU).\n22. For at svare den luxembourgske ret (sag C-566/19) er det nødvendigt at se nærmere på argumentationen i OG og PI-dommen (Anklagemyndighederne i Lübeck og i Zwickau) og i NJ-dommen (Anklagemyndigheden i Wien), eftersom løsningen i sag C-626/19 PPU kræver, at der findes en fortolkning, som forener præmis 68 og 75 i førstnævnte dom.\nB. Spørgsmålet om den franske anklagemyndigheds uafhængighed\n23. Efter min opfattelse kan anklagemyndigheden ikke betegnes som en »udstedende judiciel myndighed« som omhandlet i rammeafgørelsens artikel 6, stk. 1, af de tidligere anførte grunde, som i det væsentlige vedrører beskyttelsen af borgernes frihed, som kun kan begrænses ved en retsafgørelse (9). Dermed kan hverken de tyske anklagemyndigheder, Litauens øverste anklager eller, nu også, den franske anklagemyndighed udstede en europæisk arrestordre.\n24. Selv om Domstolen ligeledes tager udgangspunkt i, at den myndighed, som udsteder en europæisk arrestordre, skal være uafhængig, har den indtaget et andet synspunkt, som efter min opfattelse skifter, alt efter om der henses til dom af 25. juli 2018, Minister for Justice and Equality (Mangler ved domstolssystemet) (10), eller domme af 27. maj 2019, OG og PI (Anklagemyndighederne i Lübeck og i Zwickau), og PF (Litauens øverste anklager) (11).\n25. Der bør således gøres rede for omstændighederne for fastlæggelsen af denne retspraksis.\n1. Domstolens praksis vedrørende dette punkt\n26. Ifølge Domstolen er det tilstrækkeligt, at den udstedende judicielle myndighed er »i stand til at varetage denne funktion på objektiv vis, idet den tager hensyn til al dokumentation, såvel inkriminerende som diskulperende, og uden at denne risikerer, at dens beslutningsbeføjelse rammes af ekstern styring og instruktion, bl.a. fra den udøvende magt, og således at der ikke hersker nogen tvivl om, at afgørelsen om at udstede den europæiske arrestordre i sidste ende træffes af denne myndighed og ikke af den udøvende magt« (12).\n27. Ifølge denne argumentation:\n– skal den udstedende judicielle myndighed »kunne forsikre den fuldbyrdende judicielle myndighed om, at den, henset til de garantier, som gives i den udstedende medlemsstats retsorden, handler uafhængigt ved varetagelsen af de funktioner, der er forbundet med udstedelsen af en europæisk arrestordre«.\n– er det nødvendigt, »at der findes vedtægtsmæssige og organisatoriske regler, der kan sikre, at den udstedende judicielle myndighed i forbindelse med vedtagelsen af en afgørelse om at udstede en europæisk arrestordre ikke udsættes for nogen form for risiko for at blive underlagt navnlig en individuel instruktion fra den udøvende magt« (13).\n– forekommer muligheden for eksponering for en eventuel individuel instruktion fra den udøvende magt at være det afgørende element ved vurderingen af anklagemyndighedens uafhængighed som udstedende judiciel myndighed.\n28. I OG og PI-dommen (Anklagemyndighederne i Lübeck og i Zwickau) var det afgørende, at justitsministeriet i Forbundsrepublikken Tyskland eller delstaternes justitsministerier kunne give instruktioner til anklagemyndighederne (14). Denne omstændighed vejede tungere end konstateringen af, at »de tyske anklagemyndigheder har pligt til at udvise objektivitet og skal undersøge ikke blot belastende, men også diskulperende forhold« (15).\n29. I NJ-dommen (Anklagemyndigheden i Wien) fastslog Domstolen af lignende årsager, at de østrigske anklagemyndigheder ikke opfyldte kravene med hensyn til den fornødne uafhængighed til at udstede en europæisk arrestordre (16).\n30. Ifølge Domstolen kunne Litauens øverste anklager ikke desto mindre være en »udstedende judiciel myndighed«, eftersom den, idet den har beføjelse til at udstede en europæisk arrestordre, nyder uafhængighed i forhold til den udøvende magt, som er sikret i den nationale forfatning (17).\n31. Jeg vil gerne understrege, at der i retspraksis indtil videre ikke klart er blevet taget stilling til spørgsmålet om, hvorvidt de enkelte anklagemyndigheder, som er underlagt overordnedes instruktioner, er afhængige eller uafhængige (18).\n2. Anklagemyndigheden i Frankrig\n32. Ifølge oplysningerne i sagsakterne kunne justitsministeren i Frankrig indtil 2013 give instruktioner til anklagemyndighederne i enkeltsager. Derfor fører praksis fra OG og PI-dommen (Anklagemyndighederne i Lübeck og i Zwickau) og NJ-dommen (Anklagemyndigheden i Wien) til en konstatering af, at denne medlemsstats anklagemyndighed indtil dette tidspunkt ikke kunne betegnes som en »udstedende judiciel myndighed«.\n33. Den omstændighed, at franske anklagemyndigheder er underlagt eventuelle individuelle instruktioner fra den udøvende magt, er forsvundet med ændringen af strafferetsplejeloven fra 2014. Muligheden for, at justitsministeriet giver generelle instruktioner, er imidlertid bevaret (strafferetsplejelovens artikel 30). Desuden bevares den hierarkiske struktur, som er kendetegnende for anklagemyndigheden, naturligvis, hvilket indebærer, at dens medlemmer er organisatorisk og funktionelt underlagt den øverste anklager ved de respektive domstole. Disse anklagere befinder sig dermed »under deres chefers ledelse og kontrol« (19).\n34. Dermed opstår der to spørgsmål:\n– For det første, om muligheden for, at den udøvende magt giver generelle instruktioner til anklagemyndighederne, kan påvirke deres uafhængighed.\n– For det andet, om den hierarkiske struktur, der er kendetegnende for anklagemyndigheden, er uskadelig med hensyn til dens anklageres uafhængighed.\na) Individuelle instruktioner og generelle instruktioner\n35. I konklusionen i OG og PI-dommen (Anklagemyndighederne i Lübeck og i Zwickau) nævnte Domstolen kun individuel instruktion udtrykkeligt. I denne doms præmis 73 afviste Domstolen, at anklagemyndighedens beslutningsbeføjelse kunne »rammes af ekstern styring og instruktion«, uden at præcisere dette nærmere.\n36. Eftersom det i den pågældende sag tydeligvis var muligt for justitsministeriet at give de tyske anklagemyndigheder individuelle instruktioner, var det ufornødent at tage stilling til indvirkningen af generelle instruktioner på deres adfærd.\n37. Jeg er imidlertid af den opfattelse, at også denne form for instruktion kan have betydning. I mit forslag til afgørelse i OG og PI-sagen (Anklagemyndighederne i Lübeck og i Zwickau) fremhævede jeg det helt og aldeles korrekte synspunkt, som Domstolen havde indtaget i dommen i sagen Minister for Justice and Equality (Mangler ved domstolssystemet) med hensyn til uafhængigheden for så vidt angår den judicielle myndighed, som udsteder den europæiske arrestordre. Denne uafhængighed indebærer, at »den pågældende ret udøver sit hverv helt uafhængigt og uden at være underlagt noget hierarkisk forhold eller stå i afhængighedsforhold til nogen og uden at modtage ordrer eller instrukser fra nogen, og at den således er beskyttet mod indgreb og pres udefra, der kan bringe dens medlemmers uafhængige bedømmelse i fare og påvirke deres afgørelser« (20).\n38. Det er utænkeligt, at en (uafhængig) dommer skal overholde instruktioner fra den udøvende magt, uanset hvor generelle disse måtte være, når denne dommer skal tage stilling til noget så dyrebart som medborgernes frihed. Dommeren er alene underlagt loven og ikke de straffepolitiske retningslinjer, som en regering (gennem justitsministeren) udsteder.\n39. Disse retningslinjer kan, ganske legitimt, være bindende for anklagemyndighederne i de medlemsstater, som vælger at tillade denne form for generelle instruktioner. Netop denne grund – dvs. begrænsningen af evnen til at handle selvstændigt og alene være underlagt loven – er til hinder for, at de medlemmer af anklagemyndigheden, der skal overholde generelle instruktioner fra regeringen i forbindelse med beslutningen om, hvorvidt en europæisk arrestordre skal udstedes eller ej, kan anerkendes status som udstedende judiciel myndighed.\n40. Det kan ikke afvises, at disse generelle instruktioner er udtryk for en given regerings straffepolitik (21), som f.eks. pålægger medlemmerne af anklagemyndigheden at udstede en europæisk arrestordre for visse lovovertrædelser eller under alle omstændigheder for bestemte kategorier af kriminelle. Hvordan kan en afgørelse siges at være uafhængig, hvis den træffes af en person, der er forpligtet til at overholde disse (generelle) instruktioner fra regeringen, selv hvis de er i strid med den pågældendes egen opfattelse, i forbindelse med udstedelsen af en europæisk arrestordre?\n41. Det vil kunne indvendes, at denne situation ikke er den mest almindelige, men når det som nævnt drejer sig om frihedsberøvelse kræver beskyttelsen mod bindende instruktioner fra den udøvende magt (såvel generelle som, især, individuelle instruktioner) med hensyn til europæiske arrestordrer, at den, der træffer afgørelse om en persons frihed, gør dette ud fra et fuldt ud uafhængigt standpunkt, som kun er underlagt loven og ikke den udøvende magts enten specifikke eller generelle tilkendegivelser eller retningslinjer.\n42. Jeg er derfor af den opfattelse, at Domstolen må vende tilbage til det princip, som den fastlagde i præmis 63 i dommen i sagen Minister for Justice and Equality (Mangler ved domstolssystemet), og bekræfte, at det organ, der skal udstede en europæisk arrestordre, ikke kan være underlagt noget hierarkisk forhold eller »modtage ordrer eller instrukser fra nogen«.\nb) Den hierarkiske underordning af anklagemyndigheden i Frankrig\n43. Således som jeg anførte i mit forslag til afgørelse i OG og PI-sagen (Anklagemyndighederne i Lübeck og i Zwickau), som atter gengav dommen i sagen Minister for Justice and Equality (Mangler ved domstolssystemet), er »[u]afhængigheden […] uforenelig med ethvert »hierarkisk forhold eller […] afhængighedsforhold til nogen««. Med hensyn til dommere og domstole forudsættes det, at »[d]omstolene […] også [er] uafhængige i forhold til højere retsinstanser, som – selv om de kan prøve og ophæve de underordnede instansers afgørelser a posteriori – ikke kan diktere, hvordan de skal pådømme en sag« (22).\n44. Dette karaktertræk ved uafhængigheden må efter min opfattelse også gælde for anklagemyndigheden i dennes egenskab af »udstedende judiciel myndighed« som omhandlet i rammeafgørelsen. Hvis franske anklagere, således som det forekommer at være godtgjort, ud over at handle i overensstemmelse med generelle instruktioner fra justitsministeren skal følge ordrer fra deres overordnede i anklagemyndigheden (23), kan de næppe betegnes som uafhængige og fungere som en »udstedende judiciel myndighed« i forbindelse med en europæisk arrestordre.\n45. Dette er i øvrigt det synspunkt, som Domstolen indtog i dom af 16. februar 2017, Margarit Panicello, præmis 41 og 42, hvori den afviste, at en af de tjenestemænd (en justitssekretær), som deltager og har underordnede opgaver i retsplejen, kan forelægge Domstolen præjudicielle spørgsmål. Justitssekretærens manglende uafhængighed skyldtes netop, at den pågældende skulle »overholde instrukserne fra sin hierarkisk overordnede« (24).\n46. Selv om kriterierne for fortolkningen af artikel 267 TEUF (25) ikke stemmer helt overens med kriterierne med hensyn til rammeafgørelsens artikel 6, stk. 1, er de efter min opfattelse et udtryk for den samme bekymring.\n47. Jeg vil fremhæve præmis 63 i dommen i sagen Minister for Justice and Equality (Mangler ved domstolssystemet) om fraværet af et »hierarkisk forhold eller afhængighedsforhold« som et væsentligt og uadskilleligt element af uafhængigheden.\n48. I den sag, der gav anledning til PF-dommen (Litauens øverste anklager), anførte Domstolen, at Litauens øverste anklager kunne kvalificeres som en »udstedende judiciel myndighed«, idet han har en forfatningsmæssig stilling, der giver ham en garanti for uafhængighed i forhold til den udøvende magt i forbindelse med udstedelsen af en europæisk arrestordre. I Den Franske Republik findes der imidlertid ikke en tilsvarende forfatningsmæssig garanti.\nc) Anklagemyndighedens upartiskhed\n49. Den luxembourgske forelæggende ret har givet udtryk for en tvivl om, hvorvidt den franske anklagemyndighed kan betegnes som en »udstedende judiciel myndighed« i forbindelse med en europæisk arrestordre, ikke blot på grund af denne institutions status, men også fordi anklagerne, »[…] samtidig med at [de] formodes at kontrollere, at betingelserne for udstedelsen af den europæiske arrestordre er overholdt, og at undersøge, hvorvidt udstedelsen heraf er forholdsmæssig, henset til omstændighederne i straffesagen, er den myndighed, som varetager den strafferetlige forfølgning i samme sag«.\n50. Disse betænkeligheder fra den forelæggende ret vedrører efter min opfattelse snarere den offentlige anklagemyndigheds upartiskhed end dens uafhængighed.\n51. Anklagemyndigheden er pr. definition »den tiltalerejsende part i straffesager« (26). I sin egenskab af part, som agerer i en straffesag mod den anden part (mistænkte eller tiltalte), bør det ikke tilkomme anklagemyndigheden, men derimod den retsinstans, for hvilken denne sag er indbragt, at træffe afgørelse om den modsatte parts personlige situation, hvilken afgørelse til og med kan indebære, at den pågældende frihedsberøves.\n52. Denne præmis kan imidlertid nuanceres, hvis loven forpligter anklagemyndigheden til at handle fuldstændig objektivt og vurdere og forelægge dommeren såvel de belastende og diskulperende beviser imod eller til fordel for den mistænkte eller den tiltalte.\n53. Hvis anklagemyndigheden nærmere bestemt skal overholde denne pligt til at være objektiv under efterforskningen i forbindelse med en straffesag, er den i en tilsvarende position som en undersøgelsesdommer (i de lande, hvor denne institution findes), hvis sædvanlige beføjelser omfatter beføjelsen til at udstede en europæisk arrestordre, hvis dette følger af national ret.\n54. Jeg er således af den opfattelse, at den karakter af part i straffesagen, som anklagemyndigheden har ud fra et formelt synspunkt, ikke er uforenelig med, at den anerkendes en upartisk status som regel (ikke kun i etisk, men derimod også i juridisk forstand) for dens processuelle adfærd. I denne forbindelse kan den nationale lov præcisere, hvilket også er tilfældet i Frankrig, at anklagemyndigheden rejser tiltalte i straffesager og kræver, at straffeloven anvendes »i overensstemmelse med princippet om upartiskhed, som anklagemyndigheden er underlagt« (27).\n55. For så vidt som det under alle omstændigheder fremgår af det anførte, at den franske anklagemyndigheds institutionelle opbygning ikke garanterer, at dens adfærd er fri for enhver indflydelse fra den udøvende magt ved udstedelsen af en europæisk arrestordre, er jeg af den opfattelse, at den forelæggende rets spørgsmål i sag C-566/19 bør besvares benægtende.\n56. Et sådant svar medfører i sig selv, at det ikke er nødvendigt at besvare den nederlandske rets spørgsmål i sag C-626/19 PPU, idet udgangspunktet her er, at anklagemyndigheden i Frankrig er uafhængig, hvilket jeg har udelukket. Jeg vil imidlertid behandle dem subsidiært.\nC. Domstolsprøvelse af en europæisk arrestordre, der er udstedt af anklagemyndigheden\n57. Rechtbank Amsterdam (retten i første instans i Amsterdam) nærer tvivl med hensyn til opfyldelsen af det tredje krav efter OG og PI-dommen (Anklagemyndighederne i Lübeck og i Zwickau), for at en myndighed, som ikke er en domstol, men deltager i forvaltningen af retsplejen og handler uafhængigt, kan udstede en europæisk arrestordre, nærmere bestemt om dens afgørelse kan prøves under en retssag.\n58. Det anføres i præmis 75 i OG og PI-dommen (Anklagemyndighederne i Lübeck og i Zwickau), at »[n]år den udstedende medlemsstats ret tillægger en myndighed, der deltager i forvaltningen af denne medlemsstats retspleje, men ikke selv er en domstol, kompetencen til at udstede en europæisk arrestordre, skal afgørelsen om at udstede en sådan arrestordre og navnlig spørgsmålet om, hvorvidt denne afgørelse er forholdsmæssig, desuden kunne prøves under en retssag i den pågældende medlemsstat, der fuldt ud overholder de krav, der er forbundet med en effektiv domstolsbeskyttelse«.\n59. Nederlandenes anklagemyndighed har anført, at den prøvelse, som nævnes i præmis 75 i OG og PI-dommen (Anklagemyndighederne i Lübeck og i Zwickau), ikke finder anvendelse, når der i det første af de to beskyttelsesniveauer, som ordningen i rammeafgørelsen bygger på, allerede er blevet vedtaget en afgørelse, der opfylder de krav, der er forbundet med en effektiv domstolsbeskyttelse (28).\n60. Ifølge dette synspunkt udelukker kravene i præmis 68 og 75 i OG og PI-dommen (Anklagemyndighederne i Lübeck og i Zwickau) således hinanden gensidigt. Ifølge den forelæggende ret består disse krav imidlertid ved siden af hinanden. Jeg er af samme opfattelse.\n61. Bemærkningerne i præmis 68 og 75 i OG og PI-dommen (Anklagemyndighederne i Lübeck og i Zwickau) giver ganske vist anledning til visse spørgsmål.\n62. I præmis 68 anføres, at beskyttelsen på to niveauer i ordningen med den europæiske arrestordre »forudsætter […], at en afgørelse, der opfylder de krav, som en effektiv domstolsbeskyttelse indebærer, skal træffes i hvert fald på et af de to beskyttelsesniveauer« (29). Disse niveauer er:\n– Det niveau, der gør sig gældende ved »vedtagelsen af en national afgørelse, såsom den nationale arrestordre« (30).\n– Det niveau, der gør sig gældende ved udstedelsen af den europæiske arrestordre (31).\n63. Den korrekte betydning af formuleringen »i hvert fald på et af de to beskyttelsesniveauer«, som anvendes i præmis 68 i OG og PI-dommen (Anklagemyndighederne i Lübeck og i Zwickau), fremkommer kun ved at læse de efterfølgende præmisser.\n64. Ifølge præmis 69 »følger« det af det i præmis 68 anførte, at når den nationale ret tillægger en myndighed, der således som anklagemyndigheden deltager i forvaltningen af denne medlemsstats retspleje, men ikke er en domstol, kompetence til at udstede en europæisk arrestordre, skal den europæiske arrestordre støttes på en »national[…] retsafgørelse, såsom en national arrestordre«. Sidstnævnte afgørelse (den nationale arrestordre) skal opfylde de i præmis 68 nævnte krav: »som en effektiv domstolsbeskyttelse indebærer«.\n65. Dermed skal en europæisk arrestordre, der udstedes af en anklager, støttes på en national arrestordre, der udstedes af en domstol, med andre ord af en judiciel myndighed i snæver forstand. Derfor må det forstås således, at »en afgørelse, der opfylder de krav, som en effektiv domstolsbeskyttelse indebærer«, som omhandlet i præmis 68 i OG og PI-dommen (Anklagemyndighederne i Lübeck og i Zwickau), er en afgørelse, som træffes af en dommer eller en domstol.\n66. Ifølge præmis 71 i OG og PI-dommen (Anklagemyndighederne i Lübeck og i Zwickau) indebærer beskyttelsen på andet niveau, at den myndighed, der har kompetence til at udstede en europæisk arrestordre, »kontrollerer, at betingelserne for udstedelsen af den europæiske arrestordre er overholdt, og undersøger i lyset af de særlige forhold i den enkelte sag, hvorvidt udstedelsen heraf er forholdsmæssig«.\n67. Dermed kan en anklagemyndighed udstede en europæisk arrestordre, som er støttet på en national arrestordre, som er vedtaget af en dommer eller en domstol, i de medlemsstater, hvor denne institution deltager i forvaltningen af retsplejen og gør dette fuldstændig uafhængigt.\n68. I dette tilfælde er »de krav, som en effektiv domstolsbeskyttelse indebærer« (dvs. om at der deltager en retsinstans i snæver forstand), allerede blevet opfyldt i det første niveau af beskyttelsen i forbindelse med udstedelsen af den nationale arrestordre, som den europæiske arrestordre støttes på.\n69. Ifølge præmis 75 i OG og PI-dommen (Anklagemyndighederne i Lübeck og i Zwickau) skal anklagemyndighedens afgørelse om at udstede en europæisk arrestordre imidlertid »kunne prøves under en retssag […], der fuldt ud overholder de krav, der er forbundet med en effektiv domstolsbeskyttelse«.\n70. Kravet om denne prøvelse er ikke en betingelse for, at anklagemyndigheden kan udstede en europæisk arrestordre, dvs. for at den betegnes som en »udstedende judiciel myndighed« som omhandlet i rammeafgørelsens artikel 6, stk. 1. Der er snarere tale om en betingelse, som vedrører retmæssigheden af anklagemyndighedens udstedelse af den europæiske arrestordre og dermed dens virkning (32).\n71. Dette følger af PF-dommen (Litauens øverste anklager), hvori Domstolen efter en konstatering af, at Litauens øverste anklager kunne kvalificeres som »udstedende judiciel myndighed«, idet den deltager i forvaltningen af retsplejen og er omfattet af en garanti for uafhængighed i forhold til den udøvende magt, bemærkede, at det ikke var muligt at fastslå, om denne anklagers afgørelser om at udstede en europæisk arrestordre kunne gøres til genstand for en retssag (33). Sidstnævnte omstændighed forhindrede ikke Domstolen i at fastslå, at Litauens øverste anklager var omfattet af begrebet »udstedende judiciel myndighed« i rammeafgørelsens artikel 6, stk. 1.\n72. Det følger med andre ord af Domstolens praksis, at anklagemyndigheden kan betegnes som en »udstedende judiciel myndighed« som omhandlet i rammeafgørelsens artikel 6, stk. 1, hvis den opfylder to betingelser bestående i: a) at den deltager i forvaltningen af retsplejen, og b) at den har en organisatorisk og funktionsmæssig stilling, der garanterer dens uafhængighed.\n73. Hvis begge betingelser er opfyldt, kan anklagemyndigheden udstede en europæisk arrestordre. En europæisk arrestordre, der udstedes på denne måde, skal imidlertid kunne prøves under en retssag ved en dommer eller en domstol i egentlig forstand. Hvis denne prøvelse ikke er mulig, berøres anklagemyndighedens status som »udstedende judiciel myndighed« ikke, men det gør virkningen af den europæiske arrestordre, som anklagemyndigheden har udstedt.\n2. Det første præjudicielle spørgsmål i sag C-626/19 PPU\n74. Hvis denne fortolkning er korrekt, bør det første af den forelæggende rets spørgsmål omformuleres.\n75. Rechtbank Amsterdam (retten i første instans i Amsterdam) ønsker oplyst, om en anklagemyndighed, som deltager i forvaltningen af retsplejen og handler uafhængigt, kan anses for en »udstedende judiciel myndighed« som omhandlet i rammeafgørelsens artikel 6, stk. 1, hvis domstolsprøvelsen af udstedelsen af den europæiske arrestordre sker forud for (ikke efter) selve afgørelsen om udstedelsen.\n76. Af de ovennævnte grunde er det efter min opfattelse ikke relevant, om anklagemyndigheden, på de anførte betingelser, er en »udstedende judiciel myndighed«, men derimod, om den europæiske arrestordre, som den har udstedt, kan fuldbyrdes i den fuldbyrdende medlemsstat. Undersøgelsen skal derfor omhandle retmæssigheden af proceduren for vedtagelsen af den europæiske arrestordre og ikke spørgsmålet om, hvordan den person, der udsteder den, skal kvalificeres.\n77. Spørgsmålet burde dermed omformuleres som følger: »Kan undersøgelsen af overholdelsen af betingelserne for udstedelsen af en europæisk arrestordre, der er vedtaget af en anklagemyndighed, som kan betegnes som en »udstedende judiciel myndighed« som omhandlet i rammeafgørelsens artikel 6, stk. 1, ske forud for udstedelsen af den europæiske arrestordre?«\n78. I henhold til de oplysninger, som den forelæggende ret har forelagt, blev den europæiske arrestordre i denne sag udstedt af en fransk anklagemyndighed som følge af en anmodning fra den retsinstans, der netop havde udstedt den nationale arrestordre. I forbindelse med vedtagelsen af den nationale arrestordre må denne retsinstans således have undersøgt betingelserne for udstedelsen af den europæiske arrestordre og nærmere bestemt dens forholdsmæssighed.\n79. Naturligvis udgør den omstændighed, at den retsinstans, der vedtager den nationale arrestordre, allerede på dette tidspunkt vurderer, om de fornødne betingelser for, at anklagemyndigheden vedtager en europæisk arrestordre (især, om det er forholdsmæssigt at udstede den), er overholdt, en væsentlig garanti for, at ordningen efter rammeafgørelsen er blevet anvendt korrekt.\n80. Hvis den nationale arrestordre og den europæiske arrestordre vedtages samtidigt eller næsten samtidigt, forsvinder risikoen for, at vurderingen af den europæiske arrestordres forholdsmæssighed er forældet. Denne risiko foreligger imidlertid, hvis den europæiske arrestordre udstedes lang tid efter den nationale arrestordre: I så fald er det muligt, at den vurdering af forholdsmæssigheden, som retsinstansen foretog på daværende tidspunkt, er forældet, og at der foreligger efterfølgende omstændigheder, der er tilstrækkelige til at ændre den.\n81. Domstolen har taget stilling til en sådan mulighed i NJ-dommen (Anklagemyndigheden i Wien), hvori Domstolen fremhævede, at den kontrol af forholdsmæssigheden, som retten foretager (34), også skal tage hensyn til den indgriben i den pågældende persons rettigheder, som går videre end krænkelsen af frihedsretten, og derfor bør der tages hensyn til virkningerne af den europæiske arrestordre for så vidt angår de sociale og familiære relationer hos den person, der allerede befinder sig i en anden medlemsstat end den udstedende medlemsstat.\n82. Ud over denne prøvelse af egen drift af betingelserne for at udstede en europæisk arrestordre indeholder præmis 75 i OG og PI-dommen (Anklagemyndighederne i Lübeck og i Zwickau) udtrykkeligt formuleringen »prøves under en retssag« og henviser dermed til en prøvelse, som den person, som den europæiske arrestordre er rettet mod, har anmodet om.\n83. Ved vedtagelsen af den nationale arrestordre foretager dommeren en egentlig vurdering (af egen drift) af de omstændigheder, der får den pågældende til at udstede den nationale arrestordre, som eventuelt efterfølges af en europæisk arrestordre. Således som statsadvokaturen i Luxembourg har fremhævet, har den eftersøgte person af indlysende grunde ikke deltaget i denne procedure (35).\n84. Denne judicielle vurdering er på grund af sin karakter imidlertid ikke tilstrækkelig til at overholde »de krav, der er forbundet med en effektiv domstolsbeskyttelse«, som er nævnt i præmis 75 i OG og PI-dommen (Anklagemyndighederne i Lübeck og i Zwickau). Det er altid den berørte person, der skal anmode om denne beskyttelse, som består af en procedure, hvor den pågældende kan intervenere og deltage og dermed udøve sin ret til et forsvar.\n85. Derfor kan den prøvelse, der er nævnt i præmis 75 i OG og PI-dommen (Anklagemyndighederne i Lübeck og i Zwickau), ikke erstattes af en domstolsprøvelse, som den, der foretages i forbindelse med vedtagelsen af den nationale arrestordre. For så vidt angår »prøvelsen« kan genstanden for denne kun være den europæiske arrestordre, når den er udstedt, hvilket fører til spørgsmålet om, hvornår det bør være muligt at foretage denne prøvelse. Dette spørgsmål rejses i det andet præjudicielle spørgsmål i sag C-626/19 PPU.\n3. Det andet præjudicielle spørgsmål i sag C-626/19 PPU\n86. Den forelæggende ret har lagt til grund, at det skal være muligt at prøve anklagemyndighedens afgørelse om at udstede en europæisk arrestordre under en retssag. På dette grundlag ønsker retten oplyst, om det skal være muligt at foretage denne prøvelse inden fuldbyrdelsen af den europæiske arrestordre, eller om det er tilstrækkeligt, at den kan foretages efter den faktiske overgivelse af den eftersøgte person.\n87. OG og PI-dommen (Anklagemyndighederne i Lübeck og i Zwickau) tager ikke udtrykkeligt stilling til dette spørgsmål. Jeg er imidlertid enig med Kommissionen i, at det på grund af faren for at påvirke retten til frihed, som udstedelsen af en europæisk arrestordre indebærer, bør være muligt at prøve denne under en retssag, så snart det er blevet vedtaget at udstede den (36). Der må imidlertid tages forbehold for de tilfælde, hvor det på grund af hensyn til hemmeligholdelse af efterforskningen eller for at undgå, at den berørte person flygter, ikke er hensigtsmæssigt at forkynde den europæiske arrestordre med det samme, inden den pågældende er blevet anholdt.\n88. Den eftersøgte person kan naturligvis opnå domstolsbeskyttelse gennem et søgsmål, der anlægges efter overgivelsen, selv om denne beskyttelse har en mindre rækkevidde end den beskyttelse, som den pågældende ville have haft, hvis han havde haft mulighed for anfægte foranstaltningen, for at undgå de negative konsekvenser, der er forbundet med fuldbyrdelsen af en europæisk arrestordre (navnlig frihedsberøvelsen).\n89. Under alle omstændigheder, og således som statsadvokaturen i Luxembourg har anført (37), bestemmer artikel 10, stk. 5, i direktiv 2013/48/EU (38), at den udstedende medlemsstat er forpligtet til at udpege en advokat til den eftersøgte person i den fuldbyrdende medlemsstat, hvilket naturligvis har til formål at gøre det lettere for den pågældende at udøve sin ret til effektive retsmidler ved den udstedende medlemsstats retter uden først at skulle afvente overgivelsen.\n90. Den omstændighed, at præmis 75 i OG og PI-dommen (Anklagemyndighederne i Lübeck og i Zwickau) ikke tager stilling til, hvornår det skal være muligt at anlægge sag til prøvelse af en europæisk arrestordre i den udstedende medlemsstat, bør dermed ikke fortolkes således, at det for at være i overensstemmelse med EU-retten er tilstrækkeligt, at det blot er muligt at anlægge sag efter overgivelsen af den pågældende i medfør af den europæiske arrestordre.\n91. En national ordning, hvorefter det alene er muligt at anlægge en sådan sag efterfølgende og ikke at anfægte den europæiske arrestordre, når den er blevet vedtaget (39), overholder efter min opfattelse ikke »fuldt ud […] de krav, der er forbundet med en effektiv domstolsbeskyttelse« Den berørte person bør have adgang til et retsmiddel, der er i stand til at sikre ham en fuldgyldig retsbeskyttelse på grund af de alvorlige konsekvenser for hans ret til frihed.\n92. Det er imidlertid vigtigt at betone, at anlæggelsen af en retssag i den udstedende medlemsstat ikke kan forstyrre behandlingen af den europæiske arrestordre i den fuldbyrdende medlemsstat, hvis judicielle myndighed skal overholde rammeafgørelsens betingelser samt de frister, der er fastsat heri, hvilket stemmer overens med Kommissionens opfattelse (40). Alt dette er i sidste ende også til fordel for den eftersøgte person, som er frihedsberøvet under behandlingen af overgivelsesproceduren.\n93. Sammenfattende kan de to præjudicielle spørgsmål, som den nederlandske ret har forelagt, besvares med ét samlet svar, idet det fremhæves, at muligheden for, at den berørte person kan anlægge sag ved en dommer eller en domstol i snæver forstand til prøvelse af den europæiske arrestordre, under alle omstændigheder må garanteres, selv hvis den efterfølger en national arrestordre, der er blevet vedtaget af en dommer.\n4. En afsluttende bemærkning\n94. Ovenstående konklusion følger efter min opfattelse uundgåeligt af anvendelsen af det krav, der blev fastlagt i præmis 75 i OG og PI-dommen (Anklagemyndighederne i Lübeck og i Zwickau), i dets yderste konsekvens.\n95. Som nævnt er opfyldelsen af dette krav ikke nødvendigt for, at anklagemyndigheden kan betegnes som en »udstedende judiciel myndighed« som omhandlet i rammeafgørelsen. Det forholder sig imidlertid således, at selv om anklagemyndigheden nyder denne status, vil en europæisk arrestordre udstedt af denne myndighed være behæftet med en alvorlig mangel, hvis det ikke er muligt at prøve den under en retssag.\n96. I sidste ende betyder anerkendelsen af anklagemyndighedens status som »udstedende judiciel myndighed« meget lidt, hvis den europæiske arrestordre, som den udsteder, ikke kan fuldbyrdes, fordi den stammer fra en national ordning, som ikke tillader, at den prøves under en retssag.\n97. For at undgå denne uønskede virkning kunne Domstolen, indtil de relevante lovændringer foreligger (41), fastslå, at retterne i de udstedende medlemsstater, hvis regler tillader deres anklagemyndigheder at udstede europæiske arrestordrer, skal fortolke de processuelle regler således, at det er muligt at foretage en prøvelse såsom den i præmis 75 i OG og PI-dommen (Anklagemyndighederne i Lübeck og i Zwickau) omhandlede.\n98. Hvis denne fortolkning, som er i overensstemmelse med EU-retten, ikke er mulig (fordi den er contra legem i national ret), findes der efter min opfattelse et andet middel til at sikre, at anvendelsen af rammeafgørelsen ikke forhindres.\n99. Princippet om gensidig tillid mellem medlemsstaterne og det deraf følgende princip om gensidig anerkendelse taler for en forenkling af procedurerne i rammeafgørelsen. Ud fra dette synspunkt er det efter min opfattelse ikke uden videre muligt at supplere grundene til at »afslå fuldbyrdelse« af en europæisk arrestordre med grunde, som ikke udtrykkeligt er fastlagt i rammeafgørelsen, som består i, at det for så vidt angår europæiske arrestordrer, der udstedes af anklagemyndigheden, skal godtgøres, at de nationale regler i den udstedende medlemsstat gør det muligt at foretage prøvelse under en retssag ved denne stats judicielle myndighed.\n100. Hvis den fuldbyrdende judicielle myndighed pålægges dette krav, gøres behandlingen af den europæiske arrestordre endnu mere kompliceret, eftersom denne myndighed i så fald skal være (mere end almindelig) bekendt med de nærmere kendetegn ved de øvrige medlemsstaters processuelle ordninger eller anmode om yderligere oplysninger (42).\n101. I denne forbindelse bør det være domstolene i den udstedende medlemsstat, som efter fuldbyrdelsen af den europæiske arrestordre skal drage de nødvendige konsekvenser, som i den nationale ret og i lyset af kravene i henhold til EU-retten som fortolket af Domstolen følger af den omstændighed, at det ikke er muligt at anfægte den europæiske arrestordre i henhold til deres egen nationale ret.\n102. Hvis en uafhængig anklagemyndighed, som ikke er underlagt instruktioner fra den udøvende magt på dette område, udsteder en europæisk arrestordre, skal denne ordre, idet den er udstedt af en »udstedende judiciel myndighed«, sammenfattende behandles af den fuldbyrdende judicielle myndighed, selv om det ikke fremgår, at udstedelsen kan gøres til genstand for domstolsprøvelse i den udstedende medlemsstat.\n103. På baggrund af det ovenstående foreslår jeg, at Domstolen svarer Cour d’appel (Chambre du conseil) (appeldomstolens voteringskammer, Luxembourg) og rechtbank Amsterdam (retten i første instans i Amsterdam, Nederlandene) således:\n»Artikel 6, stk. 1, i Rådets rammeafgørelse 2002/584/RIA af 13. juni 2002 om den europæiske arrestordre og om procedurerne for overgivelse mellem medlemsstaterne, som ændret ved Rådets rammeafgørelse 2009/299/RIA af 26. februar 2009, skal fortolkes således:\nAnklagemyndigheden kan ikke betegnes som en »udstedende judiciel myndighed«, når dens medlemmer i forbindelse med vedtagelsen af en europæisk arrestordre skal overholde generelle straffepolitiske instruktioner fra justitsministeriet, som er bindende med hensyn til denne type ordrer, samt instrukser fra deres overordnede.\nEn person, der er eftersøgt i medfør af en europæisk arrestordre, som er udstedt af anklagemyndigheden i en medlemsstat, der deltager i forvaltningen af retsplejen og er sikret en uafhængig status, bør kunne anfægte denne ordre ved en dommer eller en domstol i den pågældende medlemsstat uden at skulle afvente sin overgivelse, så snart denne ordre er blevet udstedt (medmindre dette bringer straffesagen i fare), eller når den europæiske arrestordre er blevet forkyndt for den pågældende.«\n2 – Rådets rammeafgørelse af 13.6.2002 om den europæiske arrestordre og om procedurerne for overgivelse mellem medlemsstaterne (EFT 2002, L 190, s. 1), som ændret ved Rådets rammeafgørelse 2009/299/RIA af 26.2.2009 (EUT 2009, L 81, s. 24) (herefter »rammeafgørelsen«).\n3 – Dom af 27.5.2019, C-508/18 og C-82/19 PPU, EU:C:2019:456, herefter »OG og PI-dommen (Anklagemyndighederne i Lübeck og i Zwickau)«.\n4 – C-508/18 og C-82/19 PPU, EU:C:2019:337, herefter »forslaget til afgørelse i OG og PI-sagen (Anklagemyndighederne i Lübeck og i Zwickau)«.\n5 – C-509/18, EU:C:2019:338, herefter »forslag til afgørelse i PF-sagen (Litauens øverste anklager)«.\n6 – C-489/19 PPU, NJ (Anklagemyndigheden i Wien), EU:C:2019:849, herefter »NJ-dommen (Anklagemyndigheden i Wien)«.\n7 – Strafferetsplejeloven.\n8 – OG og PI-dommen (Anklagemyndighederne i Lübeck og i Zwickau), præmis 90.\n9 – Forslag til afgørelse i PF-sagen (Litauens øverste anklager) og i OG og PI-sagen (Anklagemyndighederne i Lübeck og i Zwickau).\n10 – C-216/18 PPU, EU:C:2018:586, herefter »dommen i sagen Minister for Justice and Equality (Mangler ved domstolssystemet)«.\n11 – C-509/18, EU:C:2019:457, herefter »PF-dommen (Litauens øverste anklager)«.\n12 – OG og PI-dommen (Anklagemyndighederne i Lübeck og i Zwickau), præmis 73. Min fremhævelse.\n13 – Ibidem, præmis 74.\n14 – Ibidem, præmis 76.\n15 – Ibidem.\n16 – NJ-dommen (Anklagemyndigheden i Wien), præmis 40, in fine.\n17 – PF-dommen (Litauens øverste anklager), præmis 55 og 56.\n18 – Præmis 40 i NJ-dommen (Anklagemyndigheden i Wien) nævner anklagemyndighedernes afhængighedsforhold til deres overordnede: »Hvad […] angår den østrigske anklagemyndighed fremgår det […], at anklagemyndighederne er direkte underlagt overanklagemyndighederne og underlagt disses instruktioner, og at sidstnævnte er direkte underlagt justitsministeren og dennes instruktioner.«\n19 – Artikel 5 i lov om dommeres forhold (Ordonnance nr. 58-1270 af 22.12.1958).\n20 – Forslag til afgørelse i OG og PI-sagen (Anklagemyndighederne i Lübeck og i Zwickau), punkt 87, som gengiver præmis 63 i dommen i sagen Minister for Justice and Equality (Mangler ved domstolssystemet), præmis 87. Min fremhævelse.\n21 – I afgørelse nr. 2017-680 QPC af 8.12.2017 bekræftede Conseil Constitutionnel (forfatningsråd, Frankrig), at »[den franske] regering bestemmer og fører nationens politik, især for så vidt angår anklagemyndighedens aktivitetsområder« (punkt 5).\n22 – Forslag til afgørelse i OG og PI-sagen (Anklagemyndighederne i Lübeck og i Zwickau), punkt 96.\n23 – Det fremgår af strafferetsplejelovens artikel 36, at anklagerne »er forpligtede til at følge instrukser fra deres overordnede«, undtagen i forbindelse med mundtlige indlæg (den franske regerings indlæg, punkt 16). Udstedelsen af en europæisk arrestordre kræver ikke mundtlige indlæg og følger dermed hovedreglen.\n24 – C-503/15, EU:C:2017:126.\n25 – Domstolen afviste i dom af 12.12.1996, X (C-74/95 og C-129/95, EU:C:1996:491), at den italienske anklagemyndighed havde kompetence til at forelægge Domstolen præjudicielle spørgsmål, eftersom den ikke »har […] til opgave uafhængigt at afgøre en retssag, men eventuelt som den tiltalerejsende part i straffesager at indbringe sagen for den kompetente ret« (præmis 19).\n26 – Dom af 12.12.1996, X (C-74/95 og C-129/95, EU:C:1996:491, præmis 19). Min fremhævelse.\n27 – Strafferetsplejelovens artikel 31, som ændret den 25.7.2013.\n28 – Forelæggelsesafgørelsens præmis 2.10, fjerde afsnit.\n29 – Min fremhævelse.\n30 – OG og PI-dommen (Anklagemyndighederne i Lübeck og i Zwickau), præmis 67.\n32 – Dette har Kommissionen (punkt 23-26 i dens skriftlige indlæg) og statsadvokaturen i Luxembourg (punkt 4 i dens skriftlige indlæg) også givet udtryk for.\n33 – PF-dommen (Litauens øverste anklager), præmis 56.\n34 – Kontrollen af forholdsmæssigheden »i forbindelse med bevillingen af en national arrestordre [vedrører] virkningerne af den enkelte frihedsberøvelse, som arrestordren afstedkommer, og i forbindelse med bevillingen af den europæiske arrestordre den indgriben i den pågældende persons rettigheder, som går videre end de krænkelser af frihedsretten, som allerede er blevet undersøgt. Den ret, som er ansvarlig for bevillingen af den europæiske arrestordre, er nemlig forpligtet til navnlig at tage hensyn til virkningerne af proceduren for overgivelse og af selve overgivelsen af den berørte person, der er bosat i en anden medlemsstat end Republikken Østrig, for så vidt angår denne persons sociale og familiære relationer« (præmis 44).\n35 – Det skriftlige indlæg fra statsadvokaturen i Luxembourg, s. 5.\n36 – Punkt 30-32 i Kommissionens skriftlige indlæg.\n37 – Det skriftlige indlæg fra statsadvokaturen i Luxembourg, s. 5, in fine.\n38 – Europa-Parlamentets og Rådets direktiv af 22.10.2013 om ret til adgang til advokatbistand i straffesager og i sager angående europæiske arrestordrer og om ret til at få en tredjemand underrettet ved frihedsberøvelse og til at kommunikere med tredjemand og med konsulære myndigheder under frihedsberøvelsen (EUT 2013, L 294, s. 1).\n39 – Eller som, ligesom i fransk ret, begrænser muligheden for at anlægge en sådan sag på et tidligere tidspunkt for en eftersøgt person, som allerede er part i den aktuelle straffesag, således som den franske regering har anført i punkt 35-37 i sit skriftlige indlæg.\n40 – Kommissionens skriftlige indlæg, punkt 33.\n41 – I retsmødet anførte den franske, den nederlandske og den svenske regering, at såfremt det er nødvendigt at ændre deres lovgivninger som følge af Domstolens afgørelse, bør den tidsmæssige virkning af denne afgørelse begrænses. Jeg har opponeret mod et lignende forslag i mit forslag til afgørelse Poltorak (C-452/16 PPU, EU:C:2016:782), som jeg henviser til (punkt 69 og 70).\n42 – Det fremgik af retsmødet, at medlemsstaternes retsordener kan indeholde indirekte – til tider yderst komplicerede – former for domstolsprøvelse af udstedelsen af en europæisk arrestordre. Hvis det i hver enkelt sag skal afgøres, om denne anfægtelse er mulig, kræves der et kendskab til procesretten i den udstedende medlemsstat, som den fuldbyrdende judicielle myndighed ikke med rimelighed kan afkræves.


Foldbar 3-i-1 trådløs oplader - 300 dages returret\n> Alle varer > Genveje > QI trådløs oplader til iPhone's >Foldbar 3-i-1 trådløs oplader\nvare nr.: #1980\nSpar 29,90 kr\nSpar 134,55 kr\nForventet Torsdag den 30. Juni\nTrådløs Qi oplader til luftudtaget med M...\nEksklusiv 2-i-1 trådløs Qi og Apple Watc...\n4-i-1 trådløs oplader til iPhone, AirPod...\nSmart foldbar 3-i-1 trådløs oplader til din iPhone, Apple Watch og AirPods. Eller din Samsung Galaxy smartphone eller Galaxy EarBuds.\nMed denne smarte oplader er det muligt for dig at oplade alle dine enheder på samme tid. Tilslut blot opladeren til strøm og placér dine enheder på overfladen og du er i gang.\nGør opladningen smartere og nemmere, så du slipper for ledninger.\n1 meter USB opladekabel medfølger.\nMails besvares i gennemsnit efter 7.21 timer, lige nu, i supporten.\nKun 0.85% fortryder sit køb af dette produkt.\n99.15% af kunderne er tilfredse med dette produkt.\nEr du træt af at oplade henholdsvis din iPhone, dit Apple Watch og dine AirPods hver for sig, så kan du med denne smarte foldbare trådløse 3-i-1 oplader sørge for strøm til alle på én gang. Den kan også oplade Samsung Galaxy smartphones og Galaxy EarBuds.\nOpladeren er udstyret med en magnetisk overflade, så dine enheder bliver på plads, når de oplades. Den fylder ikke meget og kan nemt og enkelt ligge på natbordet eller pakkes med i tasken, hvis du skal ud af døren.\nDen er nem at bruge, og det eneste du skal gøre, er blot at tilslutte det medfølgende USB kabel og placere dine enheder på overfladen. Den er designet således, at varmen transporteres bort uden at opladeren bliver varm.\nDenne smarte løsning er til dig, som ønsker en smart opladning af dine enheder uden at skulle tænke på flere opladekabler. Med denne foldbare oplader sker opladningen trådløst og nemmere end aldrig før.\n10,5mm / foldet: 21mm\n188mm / foldet: 90mm\n9V 3A, 9V 2A, 5V 3A\nMorten godkendt køber\nbestilte, og 10 min efter\nbestilte, og 10 min efter havde jeg ordrebekræftelse, og 2 dage mit køb i hånden. Super god service. oplader virker helt fint.


Konvertering CDR til PS - File Extension\nFilkonvertering CDR til PS\nVed at konvertere filen til en anden filendelse, kan du bruge andre programmer til dens håndtering. Man skal dog huske, at filen CDR efter konvertering til PS kan afvige en smule fra originalen, selvom med et datasystem. De vigtigste oplysninger skal bevares, men hvis Du interesserer dig for, at filen efter konvertering fra CDR til PS var identisk, skal du gå forsigtigt og vælge den relevante app fra listen nedenfor. Den garanterer selvfølgelig ikke at udføre konverteringen 100% i overensstemmelse med dine forventninger, men den vil sikkert hjælpe Dig meget i den. Hvis det trods alt effekten af konvertering af filen CDR til PS ikke opfylder dine forventninger, kan du blot prøve at finde på internettet en anden version af Din fil i formatet CDR, tidligere korrekt konverteret af en anden person til filen PS. Hvis det ikke virker, kan du bruge oplysningerne præsenteres i yderligere del af siden.\nProgrammer til konvertering CDR til PS:\nHvis du efter konvertering af filen CDR ikke har opnået den ønskede effekt, kan du prøve at ændre filformatet CDR til noget andet end PS. I vores service vil du endnu finde informationer om følgende konvertering muligheder:\nDesværre, hvis du efter udførelse af to tidligere beskrevne handlinger (forsøger at finde din fil CDR konverteret af en anden person og forsøger af dens uafhængig konvertering til formatet PS) stadig har et problem med din fil, så løsninger er ikke allerede meget. Du kan igen forsøge at finde og installere en app, der kan åbne filen CDR i dens oprindelige format (uden konvertering til filen PS. En sådan løsning vil være vanskeligt at gennemføre, men det helt sikkert vil give den bedste effekt.


Vurdering af risikotræer 5 – Københavns Universitet\nDato: 01-12-2007 | Videnblad nr. 08.07-37 Emne: Svampe\nTilstedeværelsen af vednedbrydende svampe er den væsentligste faktor ved vurdering af, om et træ udgør en fare for sine omgivelser. Svampearten, placering og antal af frugtlegemer viser, hvor stort problemet er. Nogle få svampe står for hovedparten af de farlige træer.\nVurdering af risikotræer er en vigtig del af forvaltningen af trafikerede skovområder, hvor der findes store, gamle træer. Bedømmelse af træernes tilstand sker bedst ved at kigge på træet og notere de forhold, som viser, om træet kan være en fare for omgivelserne. Da vednedbrydende svampe forringer styrken i stamme og rødder, bør man være særligt opmærksom på, om der er frugtlegemer til stede.\nDette Videnblad viser de fem svampe, som hyppigst gør træer farlige. De optræder især på bøg men også på andre træarter. Deres tilstedeværelse betyder, at træerne skal fældes hurtigst muligt, hvis der er lav risikovillighed (se Videnblad nr. 8.7-33). Brug Videnbladet ved vurdering af risikotræer til hurtig identifikation af de farligste svampe.\nFor hver svamp er angivet tidspunkt og sted, hvor man skal se efter frugtlegemer. Desuden vises svampens frugtlegemer samt et rådbillede. Alle oplysninger angiver de typiske forhold. Der findes naturligvis mange tilfælde, som ikke svarer til tommelfingerreglerne.\nTøndersvamp. Bøg og birk. Sidder typisk midt til højt på stammen. Træet knækker, hvor der er flest frugtlegemer. Frugtlegemer ses hele året, men kan være nemmest at opdage uden for vækstsæsonen. Træer med tøndersvamp bør fældes hurtigst muligt, da de kan bryde sammen allerede året efter, at frugtlegemerne viser sig. Jo flere/jo større frugtlegemer, des farligere er træet. Tveger knækker særlig nemt og bør fældes straks (akut risiko). Læs også Videnblad nr. 8.7-8.\nKulsvamp. Bøg og lind, sjældnere andre løvtræer. Sidder ved basis af stammen, ofte mellem rodudløb. Kan ikke ses på afstand. Træet knækker ved basis. De sorte frugtlegemer kan findes hele året. I april-maj ses desuden et lysegråt stadie, som er mere tydeligt. Træer med kulsvamp ét sted på stammen bør holdes under observation (om muligt 2 gange årligt). Træer med frugtlegemer på modstående sider af stammen bør fældes hurtigst muligt, eller straks hvis der er kronesymptomer. Træer med frugtlegemer mange steder på stammen bør fældes med det samme (akut risiko). Husk, sådanne træer er også farlige at fælde. Læs også Videnblad nr. 8.7-8.\nKulsvamp, ukønnet gråt stadie. Foto: J. Koch\nKulsvamp råd i stødflade på fældet træ. Foto: Iben M. Thomsen\nSkællet stilkporesvamp. Bøg men også andre løvtræer. Sidder højt på stammen, ofte i gamle grenhuller (beskæringssår). Træet knækker omkring den oprindelige indfaldsvej (sår). Frugtlegemer i vækstsæsonen, fra maj til september, men de er kun fremme i en kort periode. Træer med stilkporesvamp bør holdes under observation (årligt), medmindre der er kronesymptomer. I tilfælde af dårlig krone, revner i barken, eller hvis frugtlegemer kommer ud gennem barken, bør træet fældes hurtigst muligt. Læs også Videnblad nr. 8.7-11.\nLakporesvampe. Bøg men også andre løvtræer. Der er flere arter af lakporesvamp, men de gør samme skade. Sidder ved basis af stammen, somme tider klemt inde mellem rodudløb. Træet knækker i den nederste del af stammen. Frugtlegemer er synlige hele året, men nye frugtlegemer bryder ofte frem om efteråret som hvide klumper på stammen. Træer med lakporesvamp ét sted på stammen bør holdes under observation (årligt), medmindre der er kraftige kronesymptomer. I så fald bør det fældes hurtigst muligt. Når der pludselig bryder mange frugtlegemer ud rundt omkring på stammen, typisk som hvide klumper, bør træet fældes straks (akut risiko). Læs også Videnblad nr. 8.7-11.\nKæmpe knippeporesvamp. Bøg, sjældnere andre løvtræer. Sidder ved basis af stammen eller på jorden lidt fra træet. Træet vælter med rodkagen op. Frugtlegemer kan komme frem fra august til oktober, typisk efter en periode med regnvejr. Træer med kæmpe knippeporesvamp ét sted bør holdes under observation (årligt), medmindre der er kraftige kronesymptomer. I så fald eller ved mange frugtlegemer rundt om træet, bør det fældes hurtigst muligt. Læs også Videnblad nr. 8.7-10.\nVidenblad nr.: 08.07-37\nHent videnbladet som pdf (703 KB)


Højtlæsning er en hyggelig stund for både børn og voksne. Børns interesse i bøger og læsning øges ved højtlæsningen og fantasien stimuleres. Netop læseglæde er et vigtigt redskab til at få mere viden om verden. Socialt og kommunikativt gavner det også at være sprogligt stærk og kunne udtrykke sig klart og nuanceret.\nSelv når børnene kommer op i de høje klasser, kan man blive ved med at læse højt for dem. Der er ingen aldersgrænse for, hvornår højtlæsningen bør høre op. Man kan sagtens fortsætte langt op i skoleårene, for den hyggelige fælles oplevelse i bogen vil stadig være der. Fordelen er også, at bøgerne med tiden vil appellere lige så meget til oplæseren som til børnene.\nDa Gud var dreng : en historie for børn af det tyvende og enogtyvende århundrede\nAf Sankt Nielsen, Madam Karrebæk (2015)\nAf Kim Fupz Aakeson, Eva Lindström (2014)\nAf Taran Bjørnstad (2015)\nThorkild og Bella og skypumpen\nAf Tapani Bagge (2015)\nAf Kreetta Onkeli (2015)\nAf Mari Bacquin (2014)\nAf Roddy Doyle (2015)\nTusind og én nat. Bind 1 (Ved Ellen Wulff og Kim Witthoff)\nAf Peter Madsen (f. 1958) (2014)\nSigurd fortæller om de græske guder (mp3)\nAf Sigurd Barrett (2014)\nAf Marianne Iben Hansen, Cato Thau-Jensen (2015)\nHistorien om livet : min første bog om evolution\nAf Catherine Barr, Steve Williams (2014)\nAf Dag O. Hessen, Rune Markhus (2013)\nOplev en stjernestund i det magiske fortællerum.\nOplev en stjernestund med magiske fortællinger.\nFindus historier og juletræsstue\nKom til Findus-fortælling i Børnebibliotekets arrangementsrum – både børn og forældre er velkomne i\nPeddersen og Findus på Husum Bibliotek\nVi juler i Peddersens stue. Børnebibliotekar Inge Marie Elechukwu læser højt fra Jul hos Peddersen.


Webmaster til nyetableret kommunikationsafdeling, Serviceforbundet | it-jobbank\nVi søger en erfaren webmaster med projektkompetencer, som kan udvikle og drifte hjemmesider og nyhedsbreve.\nJobbet er for dig, der kan lide en afvekslende hverdag, hvor du både skal udvikle, men også sikre, at indhold er opdateret og fejlfrit. Hvor du har ansvaret for, at teknik og SEO spiller, og at vi følger op på vores mål og KPI’er.\nDet bliver dine opgaver\nWebmaster på alle vores hjemmesider\nProjektledelse af digitale projekter og koordinering\nSegmentering af indhold i nyhedsbrev og på tværs af kanaler\nUdsendelse og opsætning af segmenterede nyhedsbreve\nOpbygning og optimering af autoresponderflows\nStatistikker og test\nVi leder efter en medarbejder, som\nEr superbruger i Sitecore og har erfaring med UX og teknisk SEO\nHar solid erfaring med digital projektledelse\nHar erfaring med udsendelse og segmentering af nyhedsbreve - gerne i Peytz-mail\nHar styr på nyhedsbrevs- og webstatistik - herunder Google Analytics og Google Tag Manager\nHar erfaring med almindelig billedbehandling og simple webgrafikker i Adobe Photoshop\nHar erfaring med optimering af digitale blanketter\nHar erfaring med opsætning af autoresponderflows\nHar erfaring med digital markedsføring fx retargeting og SEM?\nHar erfaring med Microsoft Dynamics CRM.\nDu er udpræget team-player, har en positiv tilgang til opgaver og mennesker, er udviklingsorienteret både i forhold til dig selv og afdelingens ambitionsniveau.\nDu arbejder selvstændigt og detaljeorienteret, og kendt for højt et kvalitetsniveau og for altid følge dine opgaver til dørs og nå dine deadlines.\nHar du kendskab fra et lignende job i en medlems- eller interesseorganisation, vil det være en fordel.\nEt spændende job i en nyetableret kommunikationsafdeling med tre medarbejdere, hvor vi sammen skal tage hul på en helt ny digital kommunikationsstrategi med fokus på medlemmernes fag, branche og situation.\nGode løn- og ansættelsesvilkår i henhold til overenskomst mellem Serviceforbundet og HK. Der er tilknyttet en pensionsordning, fritvalgsordning og frokostordning. Vi har en 35 timers arbejdsuge og attraktive ferierettigheder.\nYderligere oplysninger om stillingen kan fås hos Pernille Sjøstrøm på telefon 3547 3709.\nAnsøgning og CV sendes til job@forbundet.dk senest 18. november 2018. Vi holder samtaler i uge 47.\nStillingen ønskes besat hurtigt muligt, men venter gerne på den rette kandidat.\nServiceforbundet er stiftet den 8. oktober 1911 og er medlem af LO.\nVi består af 10 landssammenslutninger, som repræsenter en eller flere fagområder på det danske arbejdsmarked. Hver enkelt landssammenslutning er organiseret i en eller flere afdelinger. Enten branche- eller geografisk inddelt. Serviceforbundets vigtigste opgave er, at bistå landssammenslutningerne ved overenskomstforhandlinger og i fagretslige sager. Herudover varetager vi en lang række arbejdsmarkedspolitiske opgaver.\nServiceforbundet varetager også en lang række administrative opgaver for landssammenslutninger og afdelinger; herunder opkrævning af kontingent, registrering af medlemskaber, økonomistyring og administration af IT Serviceforbundet samarbejder med Min A-kasse\nServiceforbundet har kontorer i København, Fredericia, Århus og Aalborg. Læs mere på Serviceforbundet.dk


World Press Photo 2017 - se verdens bedste pressefotos | Digitalfoto.dk\nVerdens bedste iPhone-billeder 2018\n© Jonathan Bachman, USA, Thomson Reuters\nWorld Press Photo 2017 - se verdens bedste pressefotos\nVinderne af den 60. udgave af World Press Photo er fundet. Billedet, som løber med sejren, vil vi formentlig aldrig nogensinde glemme.\nDen tyrkiske fotograf Burhan Ozbilici blev ved med at fotografere, selvom han godt vidste, det kunne koste ham livet.\nHans billede af attentatet på den russiske ambassadør i Tyrkiet, Andrey Karlov, ved en kunstudstilling i Ankara i december sidste år gik verden rundt, og nu er billedet kåret som World Press Photo of the Year 2017.\n"Hver gang dette billede tonede frem på skærmen, rykkede man næsten tilbage, fordi det er sådan et eksplosivt billede, og vi føler, det understreger, hvad World Press Photo of the Year er og betyder," lyder det fra juryen.\nSe billederne på udstilling\nHer kan du se vinderbilledet samt nogle af de øvrige billeder, som har fået placeringer i konkurrencen. Du kan også se alle vinderbillederne her.\nÅrets billeder fra World Press Photo kommer nu på udstilling over hele verden. Se planen her.\nUdstillingen starter i Amsterdam d. 14. april. Den kan ses i Pressens Hus i København fra 22. september til 15. oktober 2017.\nMevlüt Mert Altıntaş råber efter at have skudt Andrey Karlov, den russiske ambassadør i Tyrkiet, på et kunstgalleri i Ankara, Turkiet.\n© Burhan Ozbilici, Turkey, The Associated Press\nWorld Press Photo 2017 - vinder "People"\n5-årige Maha og hendes familie flygtede fra Irak for syv dage siden. Nu ligger Maha på en beskidt madras i en flygtningelejr. "Jeg drømmer ikke mere, jeg er ikke bange for noget mere," siger hun stille, mens hendes mor stryger hendes hår.\n© Magnus Wennman, Aftonbladet\nWorld Press Photo 2017 - Vinder "Contemporary Issues"\nAktivisten Ieshia Evans rækker hænderne frem mod politiet ved en protest mod politibrutalitet udenfor politistationen i Baton Rouge i Louisiana, USA, den 9. Juli 2016. Protesten opstod i kølvandet efter den sorte mand, Alton Sterling, blev skudt ned på klos hold af to hvide betjente.\nWorld Press Photo 2017 - Vinde "Daily life"\nNajiba holder sin 2-årige nevø Shabir i armene, efter han er blevet såret af en bombe i Kabul i marts 2016.\n© Paula Bronstein, for Time Lightbox / Pulitzer Center For Crisis Reporting\nWorld Press Photo 2017 - Vinder "Daily Life Stories"\nDagligdagen går videre på en barbersalon i Old Havana efter Fidel Castros død. For mange cubanere var det et stort tab, da Castro gik bort.\n© Tomas Munita, The New York Times\nStudenter rejser hjem efter at have overværet optoget med Castros aske passere.\nFolk venter på at optoget med Fidel Castros lig kører forbi. Ved Castros død indledte landet ni dages landesorg, som kulminerede med hans begravelse.\nWorld Press Photo 2017 - vinder "General News"\nDe irakiske specialstyrker gennemsøger huse i Mosul-distriktet i jagten på medlemmer af Daesh.\n© Laurent Van der Stockt, Getty Reportage, Le Monde\nWorld Press Photo 2017 - vinder "Nature"\nEn søskildpadde viklet ind i et fiskenet svømmer nær Tenerife, Spanien. Fiskegrej som dette er skyld i mange skildpadders død.\n© Francis Pérez\nFinalisterne til årets Astronomy Photographer of the Year er fundet. Se et udvalg af de vilde astrobilleder her - blandt andet danske Mikkel Beiters bidrag.\nWorld Press Photo offentliggør ny miljø-kategori\n4 skandinaver blandt World Press-nominerede\nBilleder fra danske, norske og svenske fotografer er med i den prestigefyldte pressefotokonkurrence. Se billederne fra de nordiske nominerede i konkurrencen her.\nVerdens bedste undervandsfotos er netop kåret\nSe de udvalgte vinderbilleder fra fotokonkurrencen 'Underwater Photographer of the Year'. Du bliver stensikkert imponeret af de fantastiske undervandsbilleder.\nOplev verdens mest fantastiske dronebilleder\nVerdens største fotokonkurrence for dronebilleder er slut, og vinderne er kåret. Se nogle af de fantastiske pletskud.\nSe de vilde billeder: National Geographic kårer årets bedste naturfotograf\nSprøjtende lava fra en knækket vulkan, en tydeligt nervøs orangutang og en nysgerrig haj er blandt motiverne, der hyldes i National Geographic Nature Photographer of the Year 2017.\nHer er de vildeste billeder fra 2017\n195 hovedstæder, 195 billeder: Se Jeroen Swolfs' vanvittige fotoprojekt\nSe verdens bedste makrobilleder\nSe årets flotteste astrofotos


Symmetrisk asymmetri | Hårpleje\nAsymmetri er efterårets mest dristige stil – til hende, der vil være først med det nyeste og ikke er bange for at skille sig ud. I denne tendens leger man med farve, form og konturer inspireret af 80’ernes avantgarde. Marc Jacobs, Louis Vuitton og Yohji Yamamoto er designere, der leger med asymmetri i både materiale og snit – for eksempel med forskellige ærmelængder eller kraver, hvor den ene side er større end den anden.\nAsymmetri kan give et mere harmonisk look – man kan f.eks. gøre et tungt sidepandehår lettere ved at klippe det kortere – men asymmetri kan også gøre frisuren mere interessant. I langt hår får man stilen ved at sætte håret op i uens længder i hver side. Et kort hår kan bygges grafisk op med en asymmetrisk klipning, f.eks. ved at beholde længden foran, mens nakken er klippet kort. Farverne er rige på kontraster: som fremtrædende, svagt metalliske toner eller tynde striber i et lysere hår – perlemorsblond med flimrende rosa highlights eller auberginefarvet grundfarve med highlights i bleg orange. Jo dristigere og mere asymmetrisk klipningen er, des større farvekontrast. I denne stil er produkter som Shockwaves texturing Gum og Shockwaves FlexiTexture Hairspray perfekte.


Alle restauranter i Washington DC Restauranter i nærheden af National Mall (The Mall)\nAlle aktiviteter i Washington DC Aktiviteter i nærheden af National Mall (The Mall)\nUSA Columbia Washington DC Forslag til aktiviteter i Washington DC National Mall (The Mall)\n5.585 anmeldelser Nr. 11 af 442 aktiviteter i Washington DC Parker, Historiske vandreområder, Seværdigheder og vartegn, Natur og parker Constitution Ave NW, Washington DC, DC 20565+1 202-426-6841Website\nAlle billeder (1.990) Fuld visning Udmærkelsescertifikat Hvad er udmærkelsescertifikatet? TripAdvisor giver et udmærkelsescertifikat til indkvarteringssteder, seværdigheder og restauranter, som konsekvent får gode anmeldelser fra de rejsende. Book på forhånd Flere oplysninger\nog derover Small-Group National Mall Walking Tour in Washington DC\nog derover Small-Group Tour of the National Mall and the National Gallery of Art\nog derover National Mall Photo Safari by Circulator Bus\nVis også KortSatellit Kortopdateringer er sat på pause. Zoom ind for at se opdaterede oplysninger. Nulstil zoom Opdaterer kortet... Tilbage til kortet Oversigt 4,5 5.585 anmeldelserFremragende71 %Rigtig god21 %Gennemsnitlig6 %Dårlig1 %Frygtelig1 %Anbefalet varighed: 2-3 timerPLACERING Constitution Ave NW, Washington DC, DC 20565National Mall\nKONTAKT Website +1 202-426-6841Forbedr denne registreringEr denne seværdighed en skjult perle eller uden for de typiske turistområder?Ja Nej Ved ikke Er denne seværdighed et godt sted at besøge i forbindelse med en bryllupsrejse?Ja Nej Ved ikke Er denne seværdighed spændende, usædvanlig eller risikabel at besøge?Ja Nej Ved ikke Tak for din hjælp! Del en anden oplevelse, inden du smutter. Skriv en anmeldelse\nMedlemsvurdering Fremragende1635Rigtig god448Gennemsnitlig123Dårlig43Frygtelig14Type rejsendeFamilierParAleneForretningVennerTidspunkt på året Mar.-majJun.-aug.Sep.-nov.Dec.-feb.Sprog Alle sprog Dansk (2263)Engelsk (4351)Portugisisk (309)Flere sprog Sprog Dansk (2263)Engelsk (4351)Portugisisk (309)Spansk (284)Italiensk (187)Fransk (153)Tysk (77)Kinesisk (forenklet) (71)Kinesisk (traditionelt) (70)Japansk (55)Hollandsk (43)Russisk (42)Koreansk (16)Svensk (14)Græsk (4)Tjekkisk (3)Indonesisk (3)Norsk (3)Polsk (3)Tyrkisk (3)Arabisk (2)Ungarsk (2)Slovakisk (2)Finsk (1)Hebraisk (1)Thai (1)\nSe, hvad de rejsende siger: 361-370 af 2.263 anmeldelser\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejHubert DPhoenix, Arizona121Anmeldt 16 marts 2017 fra mobile enheder Fantastisk af vejret forsinkerHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejZoe KBoston, Massachusetts525Anmeldt 15 marts 2017 fra mobile enheder Smukt!Hvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejsharon b246Anmeldt 14 marts 2017 Et must see for alle amerikanske!Hvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejIN_Travelers47906West Lafayette, Indiana455293Anmeldt 13 marts 2017 Champs d'Elysee of AmericaHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejCSB1864Leatherhead, Storbritannien6051Anmeldt 13 marts 2017 fra mobile enheder De bedsteMereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejCory C93Anmeldt 13 marts 2017 Alle amerikanske trænger til at besøgeHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejPaul SCorning, New York64Anmeldt 13 marts 2017 Tag Cirkulatoren busMereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejFrans Aly A1710Anmeldt 13 marts 2017 fra mobile enheder Nu forstår jeg det afsnitHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejmosikaValparaiso, IN10428Anmeldt 13 marts 2017 Bær dine sko!Hvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nDenne anmeldelse er maskinoversat fra engelsk Hvad er det? For at du kan få gode råd fra så mange rejsende som muligt, er denne anmeldelse blevet oversat automatisk til dansk, og den er muligvis ikke en tro gengivelse af originalen. Vi håber, at den er en hjælp, når du planlægger din rejse. Vis maskinoversættelser? JaNejconstanttraveler2014Helsinki, Finland19384Anmeldt 13 marts 2017 Grunden til at besøge D.C.MereHvordan var denne oversættelse?Tak, fordi du indsendte en redigering. Vi gennemgår dit forslag. Vurder den God OK Dårlig Forbedr oversættelse Tak for din vurdering.\nOpdaterer listen... I nærheden Restauranter i nærhedenFiola623 anmeldelser 0,51 km væk The Capital Grille1.557 anmeldelser 0,44 km væk B DC Penn Quarter500 anmeldelser 0,51 km væk Penn Quarter Sports Tavern300 anmeldelser 0,5 km væk Seværdigheder i nærhedenNational Gallery of Art7.253 anmeldelser 0,36 km væk National Air and Space Museum17.386 anmeldelser 0,28 km væk Newseum7.109 anmeldelser 0,45 km væk Spørgsmål og svarFå hurtige svar fra personale og tidligere besøgende på National Mall (The Mall).Bemærk! Dit spørgsmål vil blive offentliggjort på siden Spørgsmål og svar.Bekræftelse: Retningslinjer for indlægSendForrigeNæste123456


NY FILM I SCALA GUDHJEM: KONTANT GULDBRYLLUPS-DRAMA - Jørgen Koefoed\nNY FILM I SCALA GUDHJEM: KONTANT GULDBRYLLUPS-DRAMA\nGuldbryllupsparret Ernst [Jesper Christensen] og Louise [Karen-Lise Mynster] mens endnu alt er idyl. Foto©RolfKonow/SnowglobeFilm.\nLILLE SOMMERFUGL: “Flyv fra blomst og til blomst, fra skjul til skjul. / Når jeg ser på dig /Ak, så tænker jeg /Hvem der bare var sommerfugl.”\nDet var Bjørn Tidmand, der gjorde Ludvig Brandstrups vise fra 1921 så berømt igen, at den figurerede på Dansktoppen i adskillige måneder i slut-60’erne. Det gjorde, at den blev spillet til et utal af sølv- og guldbryllupper landet over.\nDet bliver den selvfølgelig også i filmen ’Lille Sommerfugl’, hvor landmanden Ernst og hustruen Louise har været gift i 50 år og fejrer dagen med mad og dans i det lokale forsamlingshus.\nMen festen forløber knap så romantisk og idyllisk som sangen. I løbet af festen står det nemlig klart, at der gemmer sig mange hemmeligheder i familien. Og Ernst sidder med den største. I løbet af én lang aften pibler sandhederne frem, og familien sættes på den ultimative prøve.\nSøren Kragh-Jacoben er manden bag filmen. Han har gennem årene lavet adskillige klassikere som ‘Vil du se Min Smukke Navle?’, ‘Gummi-Tarzan’, ‘Drengene fra Sankt Petri’ og ‘Mifunes Sidste Sang’, som blandt mange andre priser vandt ’Sølvbjørnen’ ved Filmfestivalen i Berlin i 1999. Han er desuden én af de fire originale dogmebrødre sammen med Lars von Trier, Thomas Vinterberg og Kristian Levring.\nAnmelderne var lidt delte, men Bo Tao Michaëlis var rimelig glad, og gav den 4 ud af 6 hjerter i Politiken med ordene: ”Lille Sommerfugl er kernesund, politisk korrekt og kontant underholdning. Kærlighed blandt bønder – nu med kant”.\nfra torsdag 6. til og med onsdag 12. maj kl. 19:15\nMed undertexter de sidste fire dage.\nBo Tao Michaëlis, Politiken: Lille Sommerfugl er kernesund, politisk korrekt og kontant underholdning. Kærlighed blandt bønder – nu med kant. Men Søren Kragh-Jacobsen er mere eventyrfortæller end virkelighedsrealist. Heldigvis. 4 hjerter ud af 6.\nThomas Brunstrøm, Berlingske: Søren Kragh-Jacobsen har haft en imponerende filmkarriere fra 1978 til i dag og har givet os film som ’Vil du Se Min Smukke Navle’, ’Drengene fra Sankt Petri’ og ’Mifunes Sidste Sang’, og det skylder vi ham tak for. ’Lille sommerfugl’ er ikke meget mere en parantes i det samlede værk. 3 stjerner ud af 6.\nKatrine Sommer Boysen, Jyllands-Posten: Søren Kragh-Jacobsen, der ellers plejer at være garant for vedkommende humanisme, kører fast i de fordomme, filmen forsøger at udstille, og ender forudsigeligt tandløst uden den tiltænkte nuancering af de forskellige fronter. 3 stjerner ud af 6.\nFreja Dam, netmediet Soundvenue: Skeletterne vælter ud af skabet i Søren Kragh-Jacobsens skønt kaotiske guldbryllupdrama, hvor man desværre aldrig kommer ind på livet af Jesper Christensens stædige og racistiske svineavler. 3 stjerner ud af 6.\nMedvirkende: Jesper Christensen, Karen-Lise Mynster, Peder Thomas Pedersen, Mia Lyhne, Sarah Grünewald, Sofus Rønnov med flere\nProduktion: Eva Jakobsen, Mikkel Jersin og Katrin Pors\nKlip: Carla Luffe Heintzelmann\nScenografi: Thomas Greve\nProduktionsselskab: Snowglobe Films\nMed støtte fra: Det Danske Filminstitut, FilmFyn, Nordisk Film & TV Fond, The Icelandic Film Centre, The Ministry of Industries and Innovation (Iceland).


Indlæg af krudtuglen » 05 jul 2013 23:02\nJeg har lige købt en gammel ejendom på 300 kvm hvortil der er et baxi multiheat 4,0 stoker. Huset er hulmursisoleret i den ene halvdel (er nyere pga brand år tilbage) og ellers i ok stand.\nJeg er helt nybegynder på fyret og fatter næsten ingenting.. Gør dog hvad jeg kan for at lære og har læst en del herinde og brugsanvisning flere gange;)\nI går fik jeg en alarm A1 og kan se at der var grundet røgtemperatur under 90 grader. Min bror (der lige er startet i lære som VVS) hjalp med at rengøre den en smule og satte så set temp ned på 60 grader, da en kollega havde sagt at 80 var alt for meget. Det resulterede jo så i en alarm i går aftes. Jeg brugte til langt ud på natten for at prøve alt jeg kunne måder at få gang i fyret men det stoppede hele tiden med at køre piller i efter et par min. Tænker det er pga af pausefyring? Til sidst slukkede jeg for det..\nHar renset den igen i dag og pt kører fyret på fulde gardiner, sidst jeg tjekkede var røg temp 130 grader og der var lys i 30-100% knappen. Så kører den på lav ydelse ikke?\nJeg vil høre om Thy eller en af jer andre vil hjælpe mig med instillingerne. Pt har vi kun et par radiatorer tændt (kæresten fryser lidt om morgenen) og ellers er det jo bare til at varme vand op med at fyret kører. Hvordan indstiller jeg den så bedst muligt? Har aflæst følgende;\nHøj; blæs 55, sek 27\nLav; blæs 30, sek 46\nIndlæg af thy » 05 jul 2013 23:39\nkrudtuglen skrev: Halløj i forum..\nSet; 80 dur ikke under 80 om sommeren\nændre som ovenstående start med høj sek ellers kan du ikke\nps på ferie så lidt sparsomt med info\nIndlæg af krudtuglen » 06 jul 2013 06:50\nTak fof svar Thy. Det gør jeg lige i løbet af dagen og så ser jeg hvordan det kommer til at gå.\nIndlæg af snubbi » 08 jul 2013 20:06\nDu skal ikke være alt for gundig med rense børsten om sommeren for så for du a1 alarmer\nDu har ikke ilt styring på ? for den kunne hjælpe dig når fyret skal køre lavt blus om sommeren\nhvor stor tank har du på fyret .\nDu kunne fyre med flis eller sav smuld , (kræver dog en omrøre) .for så kommer min. ydelsen længer ned .\njeg fyre med savsmuld om sommeren.\nIndlæg af krudtuglen » 22 jul 2013 22:14\nThy det har kørt perfekt siden. Fik en a1 igen i går, men havdr glemt at holde øje med tanken;( jeg har dog renset den godt og startet den igen. Nu ryger det betydeligt mere end det gjorde før, men er det ok?\nSnubbi. Nej der er vidst ikke iltstyring på.. tanken ved jeg ikke lige hvor stor er;)\nIndlæg af thy » 23 jul 2013 00:20\nkrudtuglen skrev: Beklager det sene svar.\ner det under opstart den ryger eller hele tiden?\nIndlæg af krudtuglen » 23 jul 2013 07:17\nDet er hele tiden. Der kom næsten ingen røg ud af skorstenen før men nu kommrr der en del.. det er dog ikke sort eller noget.\nIndlæg af thy » 23 jul 2013 08:58\nHar den brændt tilbage så det er vanddamp måske\nIndlæg af krudtuglen » 23 jul 2013 11:02\nDet kan muligvis være. Jeg ved dog ikke helt hvordan jeg ser det. Kiggede på den ventil eller hvad den hedder, man kan se hvis man åbner fra venstre, men der kunne jeg ikke se om den var åbnet.. Skal jeg så have den slukket igen, og have åbnet ind til luftkammeret der i bunden eller hvordan? Kommer der ikke vand dernede hvis den har haft tilbagebrænding?\nFyret kører nu ellers ganske fint, og der lugter ikke i fyrrumet, men med det samme jeg kommer udenfor lugter det godt nok af røg.\nBeklager, men jeg har ikke ret meget forstand på det.. endnu\nIndlæg af thy » 23 jul 2013 17:59\nJo kik under pladen under lågen til brændkammeret under isolering umbrakoskrue højre eller venstre side.


13. februar 2014 kl. 20.30\nForsalg fra Turistkontoret tlf. 8634 1400 eller online:\nDu kan vælge at rejse til Copenhagen Jazzhouse og betale 275 kr. for at komme ind og høre dette verdensnavn, eller du kan opleve ham i Ebeltoft. Der er ingen tvivl om at begge steder vil publikum gå hjem med en af livets helt store musikalske oplevelser ...\n'Jeg bliver helt paf og fuldstændig ydmyg når jazzstjerner med superhelte-status ringer på mobilen' fortæller kulturhusleder Kristian Krog. 'Forestil dig at du er vild med Bjarke Engels og så tilbyder han at lave en tilbygning til din villa - jo tak, vi har en aftale'.\nNikolaj Bentzon har høstet stor anerkendelse for sit arbejde med DR Bigband og som leder af sit funky Brotherhood, og nu er han tilbage med sin formidable trio i et helt nyt format. Med er den eminente amerikanske trommeslager, Winard Harper og Thomas Fonnesbæk der markerer sig stadig stærkere om dansk jazz næste internationale basstjerne. Dette er en fremragende trio som spiller sig lige ind i mellemgulvet og hjertet hos publikum. Det er medrivende og underholdende og som altid er musikken både flot arrangeret og interessant sat sammen når Nikolaj Bentzon giver sit bud på hvordan den klassiske jazz lyder i dag.\n'Vi sælger billetterne i forsalg, for hvis der ikke bliver fyldt op i Kulturministeriet denne aften i vinterferien, står den på skideballe til alle levende jazz-væsner i Jylland' afslutter Kristian Krog på mundret jysk.


Forfatter Ida Holmegaard: ’Ferien er en skrøbelig tilstand’ | Information\nI ’Emma Emma’ udforsker Ida Holmegaard en anderledes tid, der er renset for de rutiner og ydre strukturer, der ellers organiserer og inddeler den almindelige dagligdag.\nIda Holmegaard ser næsten for sommerlig ud til at gå indendørs. Der er et mennesketomt på cafeen på Frederiksberg. Alle andre lader til at være ude og nyde sommerferiens sol. Det skal Ida Holmegaard midlertidig ikke, men hun skal tale om den, sommerferien. Den er nemlig ét af de centrale temaer i hendes nye roman, Emma Emma.\n»Det er en sommerbog, der interesserer sig for sommeren og ferien som fænomener. Den foregår i et sommerferielandskab, hvor ingen skal nå noget,« fortæller forfattere. Og i Emma Emma behøver man ikke en gang at sove. Agnes, romanens fortæller og hovedperson, lider af søvnløshed – men det er egentlig ikke et problem, da der jo ikke er noget, hun skal nå. Søvnløsheden og den permanente feriefølelse knytter sig i høj grad til den danske sommer, mener Ida Holmegaard. »Lyset kan jo ikke bruges som tidsinddeler i en skandinavisk sommer. Og den tid, som er i bogen, er en tid, der har en udpræget mangel på overgange og afbræk. En tid, der er sådan ... flydende, udflydende.«\nRenset for rutiner\nMen sommerferietiden er ikke bare vidunderligt udflydende, lang og lys. Den er også besværlig at orientere sig i. Agnes’ veninde, Emma, spørger på et tidspunkt Agnes, hvad hun egentlig har tænkt sig med sin fremtid og Agnes svarer: »Hvad angår min fremtid, synes den mest af alt at bestå af tid, og den har jeg meget svært ved at finde ud af, hvordan fungerer.«\nRomanen udforsker en anderledes tid, der er renset for de rutiner og ydre strukturer, der ellers organiserer og inddeler vores daglige liv. »Der er i romanen en lyst til at komme ud over, at situationer skal struktureres ud fra nytteværdi og nyttetænkning alene,« siger Ida Holmegaard. »Den rejser spørgsmål om, hvorvidt der findes andre strukturerer og måder at tænke tid på, der giver mening. I den måde vi tit strukturerer vores tid på, er der en nyttetid, som nogle andre i ens liv bestemmer over – hvor vi eksempelvis skal tjene penge. Og så er der en anden tid, hvor man kan tage til Bermuda og være fri af ansvar. Jeg har tænkt meget på, om der ikke også kan være en tredje tid. Hvis den nytteorienterede tidsopfattelse ikke giver mening for én, hvilke andre tidstænkninger og tidsinddelinger kan man så gå til?«\nDet giver hverken romanen eller Ida Holmegaard et specifikt svar på. Er romanen istedet en kritik af vores nytteorienterede måde, at leve vores liv på?\n»Jeg har svært ved så store linjer, tror jeg. Jeg ville måske kunne sige noget om det, hvis jeg var sociolog, men for mig handler nærmere om konstant at undersøge den enkelte situation,« forklarer hun. Hun har i sin skriveproces været inspireret af David Forster Wallace og Lorrie Moores forfatterskaber. »Deres karakterer forvilder sig tit ind i et lokkende ferieunivers, der så bliver til en slags forlystelsesørken, de ikke rigtig kan slippe ud af igen,« siger hun.\nDer er nogle ganske særlige ritualer og fejringer, der markerer sommeren og strukturerer ferieuniverset, forklarer Ida Holmegaard. Hun fremhæver fejringen af Sankt Hans som en ganske særlig og stærkt ritualiseret begivenhed: »Sammen koreograferer man en begivenhed, som skal være et hus for nogle bestemte følelser, man kan have sammen eller en bestemt betydning, man gerne vil skabe sammen,« siger hun.\nFeriereglement og -uniform\nI sommerferien gælder også nogle særlige regler, den har endda sin helt egen uniform, som det indledningsvist beskrives i romanen: »(...) de løse skjorter, de brune ben, det er ikke til at tage fejl af. Vi er indmeldt i sommeren. Det er næsten en uniform.«\nDet er nogle meget ritualiserede og krævende rammer, der følger med ferien, mener Ida Holmegaard.\n»Det er en underlig skrøbelig tilstand, og det kræver så mange ressourcer at holde ferie. Det kan så nemt gå galt. Det er på én gang meningen, at man skal have det både afslappet og intenst, men det kan virkelig hurtigt blive kedeligt og rastløst.«\nAltså er sommerferien en dobbelttydig størrelse. Agnes’ situation bærer også den dobbelthed i sig: Hun er droppet ud af universitetet og træder lidt vande. Og det rører måske ved en særlig forestilling om fremtiden, der er karakteristisk for Ida Holmegaards generation.\n»Jeg er vokset op i 90’erne, hvor alting var muligt og hvor der altid var penge nok. Lige indtil der ikke var flere. Jeg nåede lige at lære om højkonjunktur i gymnasiet før det blev lavkonjunktur. Og siden da har der været en meget præsent fortælling om undergang eller om en ikkeeksistens af fremtid,« fortæller hun.\nDer er i bogen et bagtæppe af lavkonjunktur midt i den sommer, der lover evig sol og ferie. Agnes bor for eksempel i en dejlig andelslejlighed, der pludselig er blevet meget dyr at bo i grundet dårlige lån og kriseøkonomi.\n»Jeg siger ikke, det er synd for os. Jeg ved ikke om, det er rigtigt, at der ikke er nogen muligheder eller fremtid. Men jeg tror, at der er noget underligt ved at vokse op i en tid og i et løfte om evig højkonjunktur – og så pludselig at skulle omstille sig og tænke på en helt anderledes måde.«


Kolonihaven Archives - Side 2 af 2 - Plantesmilet\nSådan overlever tre rodehoveder på tredive kvadratmeter – mine tips til part time tiny living\nKolonihavehuset er ved at være på plads, sådan rent indretningsmæssigt. På tide efter seks år, kan man påstå. Men for det første har boligindretning altid ligget lidt på andenpladsen efter havearbejde…\nDe sidste par år har det været mit job at lukke for vandet i kolonihaven. Hvis vi gør det sammen, ender vi altid med at mundhugges. “Løber det i køkkenet? Køkkenet,…\nFolk får et særligt drømmende udtryk i øjnene når vi fortæller at vi har kolonihave. “Sådan en plet skal vi også have en gang!” udbryder de, og taler om morgenkaffe under…\nKlokken nærmer sig halv ni en søndag morgen. Sønnike og jeg har gennemført samtlige morgenrutiner en time hurtigere end normalt (!), så nu er der tid til at han kan træne…\nKolonihaveland er en særlig verden, befolket med et særligt folkefærd, der taler deres eget ganske særlige sprog. Læs her hvad du bør overveje inden du køber kolonihave Ordbog over kolonihavelingo: Andelshave En…


Stadig behov for langt stærkere indsats mod hjemløshed - Regeringen.dk\nAktuel side: Stadig behov for langt stærkere indsats mod hjemløshed\nStadig behov for langt stærkere indsats mod hjemløshed\nTrods en stigning i antallet af ældre hjemløse er antallet af hjemløse i Danmark for første gang siden 2009 ikke vokset. Det konkluderer hjemløsetællingen 2019, som også viser et fald i antallet af unge hjemløse. Trods faldet i år er næsten hver tredje hjemløse borger dog stadig mellem 18 og 29 år.\nAntallet af hjemløse i Danmark er i den seneste tælling stagneret. Hjemløsetællingen, som VIVE gennemfører hvert andet år, viser samlet et uændret antal hjemløse sammenlignet med seneste optælling. Mens antallet af unge hjemløse er faldet, er gruppen af ældre hjemløse vokset.\nFaldet blandt de unge glæder social- og indenrigsminister Astrid Krag.\n”Jeg er glad for, at færre unge mennesker ender i hjemløshed, for det er en falliterklæring, når det sker. Hver gang en ung bliver hjemløs, viser det jo, at vi ikke har været gode nok til at hjælpe i tide med de problemer, der driver unge ud i hjemløshed, og antallet af unge hjemløse er stadig alt, alt for højt", siger Astrid Krag.\nI alle tidligere tællinger er antallet af hjemløse vokset. Det gælder især gruppen af unge i hjemløshed, og trods faldet i år er næsten hver tredje hjemløs stadig mellem 18 og 29 år. Og for de ældre hjemløse går det den forkerte vej med en stigning i årets tælling.\nNytænkning og handling\nDet kalder på handling for at få bragt antallet af hjemløse ned, og det begynder ifølge Astrid Krag med en nytænkning af indsatsen.\n”Vi bliver nødt til at se på indsatsen mod hjemløshed på en ny måde. Vi skal begynde længe før, den unge ender på gaden. Og også før tilværelsen bliver en flakken rundt uden eget hjem, fra sofa til sofa hos venner og bekendte. Det kræver et langt bredere fokus på at sætte tidligt ind i forhold til sociale problemer, psykisk sygdom, misbrug og mistrivsel i de unge menneskers liv.”\n”Også når det kommer til gruppen af ældre hjemløse, må der en ny tilgang til, hvor målet er en mere værdig tilværelse. Vi skal væk fra tanken om, at beskæftigelse er svaret på alt. Vi skal tage målrettet fat i de ting, der står i vejen for en god og tryg hverdag, gennem fx misbrugsbehandling, terapi, gældsrådgivning og tilsvarende. Det er en god investering på længere sigt for den enkelte og for os som samfund", siger Astrid Krag.\nKurven knækket i storbyerne\nDet er specielt i de større byer, at kurven er knækket, mens antallet i flere landkommuner er vokset.\nVIVE står for Hjemløsetællingen, som foretages hvert andet år i uge 6. Her registrerer NGO’er, myndigheder, herberg og andre med kontakt til hjemløse, hvor mange mennesker de er i kontakt med i ugens løb.\nLæs hjemløsetællingen 2019 på VIVEs hjemmeside.\nI uge 6 blev der i 2019 registreret i alt 6.431 hjemløse.\n1.023 hjemløse var i aldersgruppen 18-24 år. Ved hjemløsetællingen i 2017 var antallet 1.278.\nAntallet af ældre hjemløse er steget. I 2017 var der 1.404 hjemløse over 50 år, mens tallet i 2019 er 1.545.